Totale stemme: 18 Resensies (0) Voeg 'n resensie by
LEON WENTZEL, BESTURENDE DIREKTEUR, CIVIL CONSULT
Na 1994 het die speelveld vir ingenieurs baie verander. Die eerste maatskappy vir wie ek gewerk het, het ’n paar ouer direkteuregehad en dit was vir hulle bitter moeilik om by die tye aan te pas. Ek het dikwels met idees gekom in die hoop dat die maatskappy ’n bietjie wyerkan dink, maar dit het nooit posgevat nie. Daar was ook sprake dat die direkteure eerder die maatskappy wou verkoop as om mense in te bring wat voldoen aan die ideale van die ontwikkelende demokrasie in Suid-Afrika. Ek was nie seker of daar vir my ’n toekoms sou wees as ek besluit het om by daardie maatskappy te bly nie.
Dit gaan baie oor die konneksies wat jy het
Die plan was nooit om op my eie te gaan nie. Ek wou verder studeer en dan weer by ’n maatskappy vir werk aansoek doen, maar in hierdie tyd het van my ou kliënte by die maatskappy waar ek gewerk het, my gekontak en groot kontrakte aangebied. Ek kon nie anders as om weer te begin werk nie, maar dié keer sou dit op my eie wees.
Met daardie werk het ek reeds my eerste belangrike les as entrepreneur geleer: Dit gaan oor wie jy ken. Aangesien siviele ingenieurs verantwoordelik is vir die infrastruktuur van die land – paaie, rioolnetwerke, elektriese netwerke, stormnetwerke, reservoirs – is die regering een van die grootste bronne van inkomste. Regeringstenders is egter bitter moeilik om te kry behalwe as jy iemand ken wat iemand ken. Gebruik dus jou netwerke as dit jou help om werk te kry.